b"\n_START_ARTICLE_\nVeier i Troms\n_START_PARAGRAPH_\nI Troms var det pr. 1. januar 2007 til sammen 5 398 km offentlige veier, noe som utgjorde 5,81\xc2\xa0% av landets samlede veilengde p\xc3\xa5 92 946 km. Av dette var 1 774 km riksveier/europaveier, 1 729 km fylkesveier og 1 895 km kommunale veier.\n_START_SECTION_\nFylkets viktigste veier\n_START_PARAGRAPH_\nTroms har tre europaveier: E6, E8 og E10. Europavei 6 g\xc3\xa5r gjennom fylket fra Gratangsfjellet i s\xc3\xb8r til Kv\xc3\xa6nangen i nord, med en lengde p\xc3\xa5 386,9 km i Troms. Europavei 8 er forbindelsen mellom Troms\xc3\xb8 og E6, og er dermed sv\xc3\xa6rt viktig for samferdselen til og fra Nord-Norges st\xc3\xb8rste by. E8 er ogs\xc3\xa5 Troms' eneste mellomriksvei, fra Skibotn i Storfjord til Kilpisj\xc3\xa4rvi i Finland. St\xc3\xb8rstedelen av europavei 10 g\xc3\xa5r i Nordland, men veien er likevel viktig for Harstad og flere andre kommuner i S\xc3\xb8r-Troms._NEWLINE_Riksveier i Troms er riksvei 85, riksvei 853 og Riksvei 862._NEWLINE_Blant andre viktige veier kan s\xc3\xa6rlig nevnes fylkesvei 86, som knytter Senja og Finnsnes til resten av veinettet i fylket.\n_START_SECTION_\nUndersj\xc3\xb8iske tunneler i Troms\n_START_PARAGRAPH_\nTroms har fire undersj\xc3\xb8iske tunneler som bidrar til \xc3\xa5 knytte \xc3\xb8yene i fylket til fastlandet. Troms\xc3\xb8ysundtunnelen avlaster Troms\xc3\xb8brua som veitilknytning mellom Troms\xc3\xb8ya og fastlandet. Ibestadtunnelen under sundet Bygda knytter sammen \xc3\xb8yene Rolla og And\xc3\xb8rja i Ibestad kommune. Maursundtunnelen knytter \xc3\xb8ya K\xc3\xa5gen i Skjerv\xc3\xb8y kommune til fastlandet. Kvalsundtunnelen knytter sammen Ringvass\xc3\xb8ya og Kval\xc3\xb8ya i Troms\xc3\xb8 kommune.\n_START_SECTION_\n\xc3\x98yforbindelser og fjordkryssinger\n_START_PARAGRAPH_\nDe fleste st\xc3\xb8rre \xc3\xb8yene i Troms er forbundet med fastlandet med bruer og tunneler. I tillegg til de fire undersj\xc3\xb8iske tunnelene kan nevnes Troms\xc3\xb8brua og Sandnessundbrua i Troms\xc3\xb8, Gisundbrua som knytter Senja til fastlandet, samt Tjeldsundbrua, som knytter Hinn\xc3\xb8ya til fastlandet, og som dermed er viktig b\xc3\xa5de for Harstad-omr\xc3\xa5det og for Lofoten og Vester\xc3\xa5len i Nordland .\n_START_SECTION_\nFjelloverganger\n_START_PARAGRAPH_\nI S\xc3\xb8r-Troms er Gratangsfjellet p\xc3\xa5 grensen til Nordland en viktig, men ikke spesielt h\xc3\xb8ytliggende fjellovergang. To andre mindre fjelloverganger mellom Gratangen og Bardu har ogs\xc3\xa5 betydning. Disse tre er ikke over tregrensen. I Nord-Troms er Kv\xc3\xa6nangsfjellet mellom Nordreisa og Kv\xc3\xa6nangen en viktig v\xc3\xa6rutsatt fjellovergang over tregrensen. Alle disse fjellovergangene er deler av europavei 6.\n_START_SECTION_\nMellomriksveier\n_START_PARAGRAPH_\nTroms har \xc3\xa9n mellomriksvei, europavei 8 mellom Skibotn i Storfjord og Kilpisj\xc3\xa4rvi i Finland. Mange i S\xc3\xb8r- og Midt-Troms bruker imidlertid ogs\xc3\xa5 europavei 10 over Bj\xc3\xb8rnfjell (i Nordland) til Sverige."